Gordonsbaai-moord: Verdagte ook aangekla na eerste vrou se doodLenie Gouws. Foto: Facebook Die familie van Lenie Gouws (54), wie se liggaam Vrydag by Clarenceweg buite Gordonsbaai gevind is, was bang haar vervreemde man sou haar iets aandoen en sy het sedert die egpaar se paaie geskei het, om veiligheidsredes in haar seun se huis ingetrek. Kapt. FC van Wyk, woordvoerder van die polisie, het bevestig Gouws se liggaam is omstreeks 12:20 gevind. Sy is drie keer geskiet. JJ Gouws (55), Lenie se vervreemde man, is kort daarna in verband met die moord in hegtenis geneem. Hy het reeds Maandag in die Strand-landdroshof verskyn en die saak is tot 29 Augustus uitgestel. Johan Breytenbach, lewensmaat van Rian de Jager, Lenie se seun, het Woensdag aan Maroela Media gesê Lenie en JJ is in Desember verlede jaar uitmekaar ná ŉ huwelik van 17 jaar. “Lenie en JJ het die afgelope paar jaar in ŉ woonstel op ons perseel gebly. Nadat dinge tussen hulle versuur het, is JJ daar weg. Ons het hom nie weer gesien nie,” het Breytenbach gesê. Hy het gesê die familie was bekommerd JJ sou Lenie moontlik leed aandoen en daarom het sy in die huis ingetrek, wat baie beter beveilig was as die woonstel. “Ons het haar aangeraai om sy oproepe te blokkeer en nie met hom kontak te hê nie. Indien sy in die tyd met hom kontak gehad het, was ons nie daarvan bewus nie,” het Breytenbach gesê. Van links is Rian de Jager, Johan Breytenbach en Lenie Gouws. Foto: Verskaf Hy het gesê die familie was deurentyd bewus van JJ se verlede en dit het bygedra tot hul vrese dat hy Lenie iets sou aandoen. Hulle het ook geweet JJ het ŉ vuurwapen, het hy gesê. JJ se eerste vrou, Maria, se liggaam is in Januarie 1997 aan ŉ tou in ŉ hangkas gevind nadat sy vermoedelik selfmoord gepleeg het. Meer as ŉ jaar na haar dood, is JJ op ŉ aanklag van moord in hegtenis geneem. Volgens mediaberigte het ŉ kollega destyds in die hof getuig JJ het aan hom erken hy het Maria vermoor. JJ het dit egter deurentyd tydens die verhoor ontken. Hy is later op die moordklag vrygespreek. Volgens Breytenbach was hy en De Jager Vrydag by die werk toe die huishulp gebel en gesê het iets is fout. Sy het gesê Lenie is glo by die huis weg om JJ êrens te ontmoet. De Jager het deur die dag sy ma telkemale op haar selfoon gebel totdat die polisie uiteindelik geantwoord het en hom na die polisiestasie ontbied het. “Ons weet nie wat presies gebeur het nie en dit sal sekerlik uitkom tydens die polisie se ondersoek. Ons weet die skieter het haar vanuit die bestuursitplek deur die venster van sy bakkie geskiet,” het Breytenbach gesê. “Mediaberigte wat sê sy is geskiet terwyl sy weggehardloop het, is onsin. Dit is nog glad nie bewys nie.” Hy het gesê ŉ gedenkdiens vir Lenie sal Vrydagoggend in die Strand gehou word. “Dit is baie traumaties vir die hele familie en almal sukkel om dit te verwerk. Riaan se pa is jare gelede al dood en sy ma was al wat hy gehad het omdat hy die enigste kind is. Dit is bitter sleg.”